اسلام آباد: وزیراعظم محمد شہباز شریف پُٹی نا کشارگر آتیکن بھلو فیصلہ اس کرسا پُٹی نا برجاسال نہاد ءِ 8500 روپئی فی من (40کلو) مقرر کننگ نا اصولی منظوری ءِ تسنے وخت اس کہ وزیراعظم پارت کرینے کہ پُٹی نا سپورٹ پرائس زوت آن زوت اقتصادی رابطہ کمیٹی آن منظور کرفنگ کن پیش کننگے۔ دوشنبے نادے آ وزیراعظم آفس نا میڈیا ونگ آن جاری بیان نا رداٹ وزیراعظم محمد شہباز شریف نا کماشی ٹی کشاری ٹاسک فورس انا جاچ دیوان اس اڈ ہلک ہراٹی پُٹی نا پیداوار ءِ ودفنگ و پُٹی نا سپورٹ پرائس مقرر کننگ آ سرجم گپ وتران مس۔ دیوان اٹی بنجائی وزیر اسحاق ڈار، سید نوید قمر، طارق بشیر چیمہ، نگران وزیراعلیٰ پنجاب سید محسن رضانقوی، سلاہکار وزیراعظم احد چیمہ و تعلقدار بڑزکو کمامدارآک بشخ ہلکر۔ دیوان ءِ پاننگاکہ تدوک آ سال نوکاپ، پِر، نہری دیر انا کاختی و کھد انا تنکی نا سوب آن پُٹی نا پیدوار اٹی بھلو کمتی اس مس۔ برجاسال پُٹی نا جم پیدوار نا کساس ءِ 12.77 ملین بیلز خلنگانے، وخت اس کہ پُٹی نا سپورٹ پرائس و حکومت نا گام گیج آتا سوب آن نئے بیرہ پُٹی نا دسنگ نا رقبہ بلکن فی ایکڑ پیداوار اٹی خاطرخواہ ودکی گمانی ءِ۔ دیوان اٹی پُٹی نا فی ایکڑ خڑچ و اونا ایلو فصل آتون موازنہ ہم پیش کننگا۔ داوخت آ وزیراعظم پارت کرے کہ صوبائی حکومت آک بزغر آتے پُٹی نا مقرر کروک نہاد نا فراوانی ءِ پک کیر۔ بنجائی حکومت مقرر کروک سپورٹ پرائس آ عملدرآمد کن صوبائی حکومت آتا ہرممکن کمک ءِ کیک۔ وزیراعظم پارے کہ حکومت پُٹی نا فی ایکڑ پیداوار اٹی ودکی کن اولیتی بنداو تیا گام گیج کننگ اٹی ءِ۔ پُٹی نا فصل انا فی ایکڑ پیداوار ءِ ودفنگ کن سلاہ تننگ اٹ وزارت نیشنل فوڈ سیکورٹی ترند رفتاری اٹ تینا کاریم ءِ پورو کے۔ پُٹی پاکستان نا زرمبادلہ کٹیا کروک آ فصل ءِ۔ وزیراعظم پارے کہ پُٹی ننا ٹیکسٹائل نا صنعت نا تمبہ نا حیثیت تخک۔ نن پُٹی نا کشارگر آتے آسراتی فراوان کرسا اونا پیداوار اٹی ودکی کینہ۔ داڑان نئے بیرہ ٹیکسٹائل نا برآمد آتیٹی ودکی مریک بلکن پُٹی نا درآمد آ خڑچ مروک آنہادی زرمبادلہ ءِ بچفنگ مریک۔ وزیراعظم دمدستی وڑاٹ دا گام گیج آتیا عملدرآمد نا پارت کرے۔
(اے پی پی)
